हम दोस्त लोग सपरिवार अमेरिका घूमने के लिए गए। हम 15 जोड़े थे, लेकिन हमारा खाना चार-पाँच तरह का था। पहला खाना बगैर लहसुन-प्याज का, दूसरा जैनी खाना जिसमें आलू आदि नहीं था। तीसरा एगेरियन मतलब अंडा होगा। चौथा नॉनवेज मतलब फिश, चिकन, मटन। पाँचवाँ विदेशी मतलब सभी तरह के नॉनवेज, केकड़े, साँप आदि। यूरोप-अमेरिका वाले एक ही शब्द जानते हैं, समझते हैं, नॉनवेज। उन्हें खाने के इतने प्रकार, इतने भेद नहीं मालूम हैं, लेकिन यह कड़वी हकीकत है कि उनका नॉनवेज शुद्ध है, और हमारा वेज अशुद्ध है। हमने सदियों से खाने में तो वेज-नॉनवेज, शुद्ध-अशुद्ध का भेद किया ही है, दलित-निचली जातियों के लोगों को एक अदृश्य भारत बना कर, अपने से दूर रख कर इनके साथ जन्म से ले कर मरने तक भेदभाव भी किया है। उनका कुआँ-पानी ही नहीं, उनका मरघट भी अलग रखा है, जो आज भी गाँवों की असलियत है, जिसे देख कर भी हम अनजान बनते हैं और कुतर्क करते हैं। उसकी यह सजा मिली है कि आज देश भर में गटर का मल-युक्त पानी पीने को मिलता है। कुएँ खत्म हो चुके हैं, नदियाँ नाला बन चुकी हैं। नल से पानी आता है। उसमें गटर या ड्रेनेज का मलयुक्त पानी मिला होता है। हम मैला उठाने वाले से नफरत करते रहे। आज मैला ही पानी में घुस कर हमसे प्यार कर रहा है।